Den 75-årige kvinde, der natten til den 30. juli sidste år mistede livet, er død af talrige skader og indre læsioner, viser obduktionsrapport.

Den 75-årige kvinde er ikke død af naturlige årsager, ligesom hun heller ikke er død som følge af et fald. Det slog en retsmediciner onsdag fast i Retten i Hjørring i forbindelse med sagen mod en 55-årig mand, der er tiltalt for at have slået sin mor ihjel. Drabet skulle ifølge anklageskriftet være sket på sønnens bopæl i Brønderslev. Ifølge den 55-årige søns egen forklaring til politiet skulle moren var faldet og kommet til skade. Grov vold førte til døden I forbindelse med sagens anden dag i Retten i Hjørring blev netop en retsmediciner fra Institut for Retsmedicin i Aarhus afhørt som vidne, og han kunne slå fast, at den ældre kvinde, der blot var 154 centimeter høj og vejede 58 kilo, forud for sin død havde været udsat for massiv vold. Vold der både kunne ses udvendig og ikke mindst indvendig på kvinden. Kvindens højre øre var totalt knust, ligesom der fra højre tinding og ned til nakken og videre til halsen var tydelige røde mærker. Hele 16 centimeter i diameter af kvindens hud var hævet med en hel centimeter. - Der er tale om voldsomme læsioner i hovedet, ligesom der er blodansamlinger og blødninger i hjernen. Der er masser af knoglebrud, lød det fra retsmedicineren, der til spørgsmålet fra anklageren om, hvilken kraft der ligger bag at knuse et øre, svarede: - Det kræver en betydelig kraft at knuse et øre. Den 75-årige kvinde døde ifølge retsmedicineren som følge af en de mange skader og indre kvæstelser, hun havde pådraget sig. - Det er summen af skader, hun er død af, sagde retsmedicineren i retten. Nægter sig skyldig Han kunne samtidig forklare, at der var enkelte tegn på kvindens arme, at hun havde forsøgt at afværgre volden. Retsmedicineren forklarede, at der ikke var tale om skader, som var kommet af fald og ej heller skyldtes naturlige årsager. Kvinden var i forbindelse med, at ambulanceredderne kom frem til adressen i Brønderslev i live, men fik hjertestop og døde umiddelbart efter ankomsten til hospitalet. Den 55-årige tiltalte mand var i forbindelse med vidneafhøringen af retsmedicineren og de detaljerede fund på den afdøde kvinde ikke selv til stede i retten. Han har gennem hele sagen nægtet sig skyldig i drabet på sin mor. Han har siden anholdelsen sidste år været varetægtsfængslet på psykiatrisk sygehus. Der ventes at falde dom i sagen onsdag eftermiddag.